Minibegroting skiet te kort - Solidariteit WêreldSolidariteit Wêreld
Tuis › Mediaverklarings › Minibegroting skiet te kort
Minibegroting skiet te kort
Solidariteit het vandag die tendens binne die regering om voortdurend ooroptimistiese vooruitskattings te bied en telkens te kort te skiet, veroordeel.
Volgens Morné Malan, Senior Navorser verbonde aan die Solidariteit Navorsingsinstituut (SNI), moet die regering meer realisties te werk gaan met die land se finansies en ophou om in die wolke te leef. “In vergelyking met die Begrotingsrede in Februarie sien ons, soos dit nou al vir amper 10 jaar die geval is, dat ekonomiese groei weereens afwaarts aangepas is, dié keer met ’n persentasiepunt, vanaf die reeds kommerwekkende 1.5% in Februarie na ’n powere 0.5%.”
Solidariteit spreek verder sy kommer uit oor die land se fiskale posisie en die astrantheid waarmee ontoereikende planne aangekondig word. Malan voer aan: “Nie net is die vooruitskatting van die begrotingstekort sowel as die hoeveelheid belastingopbrengs in Februarie onderskat nie, maar tegelykertyd sien ons ook dat die impak van sekere nederige voorstelle om besteding te bekamp, soos die vries van prestasiebonusse vir staatsamptenare of die aanbied van vroeë aftrede, drasties oorskat is.”
Solidariteit doen ’n beroep op die regering om die erns van Suid-Afrika se ekonomiese en fiskale toestand te erken en ook realisties te wees oor die omvang van die oplossings wat nodig is om die skip om te draai. “Dis eenvoudig. Ons sien keer op keer hoe die regering ons land se fiskale krisis onderskat en onvoldoende, dikwels teenproduktiewe, planne in plek sit, wat dan – om dinge nog erger te maak – ondoeltreffend geïmplementeer word,” het Malan gesê.
“Tog, uiteindelik is die punt waarop die minibegroting die verste te kort skiet, juis om ’n werkbare en duidelike visie vir die toekoms te skets. Die minister praat van die tafel dek vir ’n groter debat, maar hy bied geen konkrete voorstelle wat hulle daartoe leen nie,” het Malan afgesluit.